Apia

Apia er hovedstaden og den støste byen på Samoa, med 38 000 innbyggere. Byen ligger på nordkysten av Upolu, Samoa nest største øy. Apia er den eneste «byen» på Samoa og ligger i det politiske distriktet (itūmālō) i Tuamasaga.

Historie 

Apia var opprinnelig en liten landsby (304 innbyggere i år 1800), som hovedstaden har fått sitt navn fra. Landsbyen Apia eksisterer fortsatt innenfor den større moderne hovedstaden Apia, som har vokst til et urbant område med mange landsbyer. Som alle andre landsbyer i landet, har landsbyen Apia sin egen Matai (leder) og fa'alupega (vanlige hilsener) ifølge fa'a Samoa.

Den moderne hovedstaden Apia ble grunnlagt i 1850 og har vært den offisielle hovedstaden på Samoa siden 1959.

Havnen i Apia var åsted for Samoa-krisen i årene 1887-1889 om stormaktenes kontroll over Samoa under den første samoanske borgerkrigen. Syv skip fra Tyskland, USA og Storbritannia nektet å forlate havnen, og dermed tape innflytelse. Den 15. mars 1889 senket en tyfon alle skipene, unntatt den britiske krysseren Calliope, som knapt klarte å forlate havnen. Nesten 200 amerikanske og tyske liv gikk tapt, samt at seks skip ble senket eller måtte repareres.

Under landets kamp for politisk uavhengighet tidlig på 1900-tallet, organisert under den nasjonalistiske Mau-bevegelsen, ble gatene i Apia sentrum fylt av ikke-voldelige protestanter, og mange innbyggere ble arrestert. I det som ble kjent som «Black Saturday», utartet en fredelig Mau-samling i byen til drapet på Mau-lederen Tupua Tamasese Lealofi III. Han ble drept av newzealandsk politi den 28. desember 1929.

Kl 12.00 den 30. desember 2011 ble klokken stilt 24 timer framover, for å komme på andre siden av den internasjonale datolinjen, på grunn av handel med Australia og New Zealand. Lokal tid ble stilt rett til 31. desember 2011 kl 12:00.

Geografi 

Apia ligger som en naturlig havn ved munningen av Vaisigano River. Byen ligger på en smal kyststripe med Mount Vaea (472 moh.) og gravstedet til forfatteren Robert Louis Stevenson rett sør for byen. To bergrygger går sørover på begge sider av Vaisigano River, med veier langs begge. Den vestligste av disse er Cross Island Road, en av de få veiene som går rett fra nord til sør over midten av øya, til sørkysten av Upolu.

Økonomi 
Polynesian Airlines har sitt hovedkontor i Samoa National Provident Fund Building i Apia.
Fisk og kopra er landets største eksportvarer, og bomullvarer, kjøretøy, kjøtt og sukker er de største importvarene.

Transport 

Havnen i Apia er den klart største og travleste havnen på Samoa. Det går også ferger til Tokelau og Amerikansk Samoa herfra.

Apia har et godt utbygd veinett, som vanligvis blir godt vedlikeholdt. De fleste av de viktigste veiene er asfaltert, de uasfalterte veiene har mindre trafikk. Trafikken har kjørt på venstre side av veien siden 7. september 2009. Fartsgrensene er 40 km/t nær sentrum av byen og 56 km/t i resten av landet med en fartsgrense på 24 km/t i særskilte tilfeller.

Byen har som resten av landet ingen tog eller trikk, men har gode bussforbindelser. Innbyggerne i byen går som regel når de skal bevege seg rundt i byen, eller på enkelte strekninger utenfor byen. Det er få sykler og motorsykler i Apia, men stadig flere privatbiler forårsaker trafikkaos i sentrum. Taxi er det også mange av i byen.

Fagali'i lufthavn, den lille flystripa i Fagali'i, som ble brukt for innenlandsflyginger og noen internasjonale flyreiser til Pago Pago i Amerikansk Samoa er nå gjenåpnet. Den internasjonale flyplassen, Faleolo internasjonale lufthavn, ligger den 40 minutters biltur vest for byen.

Utdanning 
Apia huser flere barnehager, grunnskole, videregående skoler og hlyere utdanningsinstitusjoner, som Samoas eneste universitet, National University of Samoa. I tillegg har University of the South Pacifics landbruksskole en campus i Alafua i utkanten av Apia.

Universiteter 
 National University of Samoa
 University of the South Pacific
 Oceania University of Medicine

Høgskoler 
 Avele College, Avele
 Church College of Samoa, Pesega
 Faatuatua Christian College, Vaitele Fou
 Leififi College, Leififi
 Malua Theological College
 Maluafou College, Maluafou
 Saint Joseph's College, Alafua
 Assemblies of God Harvest Bible College, Lotopa
 Saint Mary's College, Vaimoso
 Samoa College, Vaivase Tai
 Fia Malamalama-i-Siulapa College (for studenter med særskilte behov)
 Samoa Adventist College, Lalovaea
 Robert Louis Stevenson College, Tafaigata
 Wesley College, Faleula
 Nuuausala College
 Paul Six College
 Chanel College, Moamoa

Grunnskoler 
Det fleste bydelene har egne grunnskoler, mens de fleste skolene i sentrum drives av kirken.

 Marist Brother's School, Mulivai
 Saint Mary's School, Savalalo
 Peace Chaapel School, Vaimea
 Apia Baptist School, Aai o Niue
 Seventh-day Adventist Primary School, Lalovaea

Sport

Stillehavslekene 
Apia arrangerte Stillehavslekene i 1983, første gang i både byen og landets historie. Byen arrangerte lekene igjen i 2007, der Samoa kom på 3.-plass. 20 000 tilskuere overvar avslutningsseremonien til lekene i 2007, som fant sted i Apia Park.

Fotball 
Samoas herrelandslag i fotball spiller sine hjemmekamper på Toleafoa J.S. Blatter Complex i Apia. Stadionet er oppkalt etter FIFA-president Sepp Blatter og har en kapasitet på 3 500 tilskuere.

Referanser 

Byer på Samoa
Hovedsteder i Oseania